کوھنیں مردماں ازم ھپت تہرانی تہا بھر کتگ ـ
گوستانک
شاعری
طنز ءُ بچکند
غم ءُ گُرست
ساز ءُ زیمل
ناچ ءُ سھبت
استال زانتی
کوھنیں انساناں پدا ھرچ ازم ءِ ھڈبند ءُ رھبند ھم گیشینتگ ـ اے دراھیں ازمانی بلے مقصد یکے بوتگ، وتا ءُ وتی چاگرد ءَ زانگ ءُ پجّارگ ـ یکے گپے یے گیشینگ ھژدری انت کہ انسانانی تہا مردین ءُ جنین دویں ھوار اَنت ـ
بزاں ناچ ءُ سھبت ھم وتا ءُ وتی کِر ءُ گور ءَ زانگ ءُ پجّارگ ءِ راہ انت ـ ایدگہ ازمانی رنگ ءَ ناچ ءُ سھبت ھم ھرچ چاگرد ءَ وتی رنگ ءَ چار اتگ ـ بدن ءِ کجام جاہ سُرینگ لوٹ اَنت ءُ پدا چے وڑ سُرینگ لوٹ اَنت ایشی ءِ ھمراہی ءَ اے ھم گوشتگ کہ کجام جاہ ءِ سرینگ شر نہ انت ـ ھنچوشکہ لہتیں بلوچ گوش اَنت “سرین ءَ چے جَھل ءَ سُرینگ عئیب انت” ـ پرچا عئیب انت؟ ایشی ءِ پسّو نیست ـ چوش نہ انت کہ پسّو پھک ءَ پھک نیست بلکیں پسّو اے سوب ءَ نیست کہ ھما دور ءُ باریگ ءَ اے رھبند ٹھینگ بوتگ انت آ دور ءُ باریگ مروچی نہ گواھیت ـ چوناھی ءَ وھد رؤت باید رھبند ھم بہ رؤت بگندے شتگ ھم بلے “طرزِ کہن پہ اڑنا” نام ءِ چیزے ھم ھست ـ
واجہ نوری نصیر خان ءِ زمانگ ءَ بلوچ ءِ چاگردی ھڈبند بدل بوان بوت ـ پدا انگریز گوں وتی نوکیں اسباباں اتک ، رند ءَ پاکستان ءَ وتی سلکاری مئے سرا مُشت آں ـ اے دراھیں چیزاں بلوچ دود ءُ ربیدگ ءِ سرا وتی سان اشت آں ـ مئے نوکیں دود ءُ ربیدگانی تہا جنین یک کموڈیٹی یے جوڑ بوت ـ جنین ءِ پاد وڑ وڑیں زمزیلاں گوں بندگ بوتاں ـ
جنین ھم انسان انت ـ وتا چہ چاگرد ءُ دنیا ءِ ایدگہ راجانی دوداں چے گستا کُت نہ کنت ـ وھدے لہتیں جنین چہ لوگ ءَ در کپتاں ءُ اے دگہ راجانی پزّوریں رواج اش دیستاں ھبکّہ بوتاں ـ ایشانی یک بہرے ءَ گیگان گرگ بندات کُت ـ نوں مشکل ایش انت کہ ایشانی چاگردی بستار دگر اَنت ءُ گیگان ءِ بستار دگر اَنت ـ دو چپّیں بستارانی یکجاہی لازم جنگ ءُ مِڑ پیداک کنت ـ
بانک مناھل بلوچ ءِ سھبتانی ویڈیوز ھم ھنچیں چیز اِت اَنت ـ بانک کراچی ءِ ایلیٹ کلاس جنکانی رنگ ءَ “ڈانس ویڈیو” شنگ کنگ لوٹ ایت ـ پدا کراچی ءِ ھمے ایلیٹ کلاس وت روایرشتی چاگردانی گیگان گروک اَنت ـ دومی نیمگ ءَ بانک ءِ جند ءِ چاگرد پدمنتگی ءُ نوآبادیاتی رھبند ءِ آس ءَ سچان انت ـ اے دو جتائیں چیز انت ـ لازم اَڑ ءُ کُڑ پیداک بیت ـ یک نیمگے ھما ورنا دراتک آں کہ نوکیں راھبند ءَ پہ زور بلوچ چاگرد ءِ گُٹ ءَ دیگ لوٹ اَنت ءُ دومی نیمگ ءَ آ ورنا پاد اتک آں کہ نوکی ءَ پہ وتی پدمنتگیں ءُ نوآبادیاتی دود ءُ ربیدگ ءِ ھلاپ پندل سرپد بنت ـ
دویں گروپ ایکسٹریم ءِ سرا اوشتاتگ اَنت ـ رژنا پگرانی رد ءَ بلوچ مردین کسان پگر اَنت، جنین ءَ ناچ ءَ ھم نہ ھِلّ اَنت پمشکا پہ راج ءِ دیمروی ءَ ایشانی دیما سنگر گرگ ھژدری انت ـ دومی نیمگ ءَ کوھنیں راھبندانی منوگر دل ستک اَنت اے رژنا پگر مئے دود ءُ ربیدگ ءَ لگتمال کنگ ءَ دلمانگ اَنت ایشانی دیم ءِ دارگ الّمی اِنت ـ
اے دوینانی جنگ ءِ آسر وَ در کئیت بلے الّم نہ انت آ بلوچ ءِ واستہ شر ھم بہ بیت ـ بانک مناھل بلوچ رنگیں جنکانی واھگ ءُ لوٹ دارگ نہ بنت ـ اے برے اسٹیج ءَ اوشت اَنت “اُللو” جن اَنت، برے ویڈیو ساز اَنت ءُ برے “دل ءَ تیر بہ جن” ءِ سرا مَلّ اَنت ـ ناچ ءُ سھبت انسان ءِ نیچر انت ـ ھچبر دارگ نہ بیت ـ توری بلوچ مردین ھزار رند ءَ ایشاں سیاہ کاری ءِ نام ءَ زندگ کَلّ بہ کنت ـ ایشانی دارگ دروغ انت ـ
باید بلوچ (مردین ءُ جنین ھر دو) نوآبادیاتی زند ءَ پروش دیگ ءِ کوشست بہ کن انت ـ اے کار بلے دو روچ ءَ نہ بیت وھد لوٹ ایت ـ مول ءُ مراد اے ھم نہ انت داں نوآبادیاتی رھبند ھست بلوچ جنین چوں پس گوکانی رنگ ءَ دارگ بہ بنت ـ نوآبادیاتی رھبند ءِ ھلاپ جھد ءَ گوں ھوار چاگرد ءِ تب ھم مٹّینگ لوٹ ایت ـ جنین کم کم ءَ آجو کنگ لوٹ ایت ـ یکپاریگی اے کار نہ بیت ـ
بانک مناھل بلوچ ءِ ویڈیو احتجاج انت ـ چاگرد ءَ گوں جنگ انت ـ اے احتجاج راست انت بلے وڑ ئی رد انت ـ مئے چاگرد اے رنگیں احتجاج ءَ ایر بُرت نہ کنت ءُ دمان ءَ ری ایکشن ءَ رؤت ـ چاگرد ءِ ترندیں ری ایکشن ھما کسانیں کسانیں راہاں ھم بند کنگ ءِ کوشست کنت کہ بازیں جھد ءَ رند پچ بوتگاں ـ
1913 ءَ وھدے ہندوستان ءَ فلم ساچی بندات بوت گڑا ھزار منت ءَ رند ھم جنیناں کیمرہ ءِ دیما ناچ کنگ قبول نہ کت ـ ھالانکہ ناچ ءُ سھبت ھندوستان ءِ دود ءُ ربیدگ ءِ بھر انت ـ وھد گوزان بوت مروچی ما قطرینہ کیف ءَ گندگ ءَ ایں ـ ھنچوش بلوچ ءِ گورا ھم جنین ناچ کن اَنت ـ سک باز کن اَنت ـ کیمرہ ءِ دیما ناچ بلے انگت ھراب زانگ بیت ـ چاگرد ءِ تب بدل بیت اے دود ھم گار بیت ـ
بہتر ایش انت بانک مناھل بلوچ رنگیں گیگان گروک وتی ھال ءِ سرا یل دیگ بہ بنت ـ بلّے دو زاہ ور انت ـ چوش بوت نہ کنت کہ یکے بئیت چاگرد ءِ بستاراں چیلنج بہ کنت ءُ پدا امیت ھم بہ دار ایت کہ چاگرد منا واہ واہ کنت ـ
رژنا پگر چاگرد ءِ تب ءِ ھساب ءَ مٹ ءُ بدلی آرگ ءِ سرا دلگوش بہ دینت ـ ما وتا اے وڑیں “ری ایکشن” جاورانی ھرجان مہ کنیں ـ مارا باز پند بُرّگی انت ـ گیگان گروکانی دفاع ءَ روگ جند ءِ مھکمیں سنگر ءِ بائینگ انت ـ کُپ کنگ ءِ زلورت نہ انت، دنتان پروش انت ـ